หุ้น NETFLIX +14% หลังผลประกอบการและสมาชิก โตแรงเกินคาด
รายละเอียดอื่น ๆ ของ Netflix ไตรมาสที่แล้ว มีอะไรอีกบ้าง ลงทุนแมนจะสรุปให้ฟัง
19 ต.ค. 2565

หุ้น NETFLIX +14% หลังผลประกอบการและสมาชิก โตแรงเกินคาด /โดย ลงทุนแมน
หลังจากไตรมาสที่ 2 ปีนี้ Netflix รายงานว่ามีสมาชิกลดลงครั้งแรกในรอบ 10 ปี จนทำให้นักลงทุนเทขายหุ้น Netflix ออกไปจนติดลบมากถึง 25% เพราะคิดว่าบริษัทจะต้องแข่งขันจนไม่โตแล้ว
เมื่อคืน Netflix ได้รายงานผลประกอบการไตรมาสล่าสุด ผลปรากฏว่าบริษัท มีสมาชิกเพิ่มขึ้น 2.4 ล้านบัญชี มากกว่าที่คาดการณ์เอาไว้เป็น 2 เท่า
รวมถึงสามารถทำรายได้และกำไรได้มากกว่าที่ตลาดคาดการณ์ไว้ จนหุ้น Netflix ได้มีแรงซื้อในช่วง After hours จนบวกแรงมากถึง 14% คิดเป็นมูลค่าที่เพิ่มขึ้น มากถึง 5.9 แสนล้านบาท ภายในคืนเดียว
แล้วรายละเอียดอื่น ๆ ของ Netflix ไตรมาสที่แล้ว มีอะไรอีกบ้าง
ลงทุนแมนจะสรุปให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
เริ่มกันที่ผลประกอบการไตรมาสที่ 3 ปี 2022
รายได้ 301,000 ล้านบาท เพิ่มขึ้น 5.9%
กำไร 53,000 ล้านบาท ลดลง 3.5%
จริง ๆ ก็ต้องบอกว่า Netflix มีรายได้เพิ่มขึ้นกว่านี้มาก แต่ด้วยความที่ค่าเงินของประเทศอื่น ๆ อ่อนลงต่อดอลลาร์สหรัฐมากในปีนี้ จึงทำให้เวลาบริษัทรายงานผลประกอบการในสกุลเงินดอลลาร์สหรัฐ จึงน้อยลงกว่าความเป็นจริง
หากไม่นับผลกระทบจากค่าเงิน รายได้ของ Netflix จะเพิ่มขึ้นมากถึง 13%
แบ่งเป็นในเอเชียแปซิฟิก เติบโต 23%
ยุโรป เติบโต 13%
ลาตินอเมริกา เติบโต 19%
สหรัฐอเมริกา เติบโต 12%
ซึ่งก็รวมไปถึงกำไรด้วย ที่พอดอลลาร์สหรัฐแข็งค่าขึ้นมาก เมื่อนำไปเทียบกับปีที่แล้ว กำไรจึงลดลง
แต่โดยรวม Netflix สามารถทำผลประกอบการออกมาได้ดีกว่า ที่ตลาดคาดการณ์เอาไว้
เหตุผลสำคัญที่ผลประกอบการดีกว่าที่คาดการณ์นั้น 
ก็เพราะบริษัท มีสมาชิกเพิ่มขึ้น 2.4 ล้านบัญชี
แบ่งออกเป็นเอเชียแปซิฟิก มีสมาชิกเพิ่มขึ้น 1.4 ล้านบัญชี
ยุโรป มีสมาชิกเพิ่มขึ้น 0.6  ล้านบัญชี
ลาตินอเมริกา มีสมาชิกเพิ่มขึ้น 0.3 ล้านบัญชี
สหรัฐอเมริกา มีสมาชิกเพิ่มขึ้น 0.1 ล้านบัญชี
จะเห็นได้ว่า เอเชียแปซิฟิก เป็นกลุ่มประเทศที่ยังคงเติบโตอย่างโดดเด่น ล่าสุด Netflix มีสมาชิกทั่วโลก รวมกัน 223 ล้านบัญชี และคาดการณ์ว่าภายในช่วงไตรมาสแรกปีนี้ บริษัทจะมีสมาชิกเพิ่มขึ้นอีก 4.5 ล้านบัญชี
อย่างไรก็ตาม Netflix ได้รายงานว่าหลังจากไตรมาสนี้เป็นต้นไป 
บริษัทจะไม่มีการรายงานตัวเลขคาดการณ์อีกต่อไปแล้ว
โดยบริษัทได้ให้เหตุผลว่า อยากให้นักลงทุนไปโฟกัสที่รายได้ และกำไรมากกว่า 
เพราะมองว่ายอดสมาชิก กำลังจะกลายเป็นเพียงส่วนประกอบหนึ่งของการเติบโต ของรายได้เท่านั้น 
เดี๋ยวอีกหน่อย บริษัทจะมีช่องทางรายได้อื่น ๆ เพิ่มขึ้นอีก เช่น สมาชิกแบบมีโฆษณา
สำหรับสมาชิกแบบมีโฆษณาที่พูดถึง เคาะออกมาแล้วว่าจะเป็นสมาชิก
ที่มีราคาต่ำกว่า ราว 6.99 ดอลลาร์สหรัฐ หรือ 226 บาทต่อเดือน 
แลกกับการให้เราดูโฆษณา 5 นาที ทุก ๆ 1 ชั่วโมง ซึ่งกำลังมีการเปิดตัวใน 12 ประเทศในเดือนหน้า
แปลว่าหลังจากนี้เป็นต้นไป Netflix ก็น่าจะมีรายได้เพิ่มเติมจากสมาชิกกลุ่มนี้ด้วย
เทียบง่าย ๆ ว่าจากเดิม รายได้ที่หล่อเลี้ยงบริษัท จะมาจากค่าสมาชิกเพียงอย่างเดียว
แต่พอมีโฆษณาเพิ่มเข้ามา 
นอกจาก Netflix จะมีฐานรายได้จากสมาชิกกลุ่มใหม่ ที่ยอมดูโฆษณาเพื่อจ่ายถูกกว่า
Netflix จะมีธุรกิจที่เป็น B2B หรือก็คือ กลุ่มแบรนด์ ที่ต้องการเข้ามาโฆษณาบนแพลตฟอร์มแบบ YouTube อีกด้วย
ในเรื่องของการแข่งขัน Netflix ก็ยอมรับว่าการแข่งขันรุนแรงจริง 
ธุรกิจยักษ์ใหญ่ลงมาเล่นกันเยอะ ลงทุนกันระดับแสนล้านบาท
แต่หากนับเฉพาะธุรกิจสตรีมมิงล้วน ๆ กลุ่มธุรกิจสตรีมมิงเหล่านี้ที่เป็นคู่แข่งของ Netflix ยังคงขาดทุนหนัก แต่ Netflix มีกำไรแล้ว
นอกจากนี้ พอ Netflix ไปรุกธุรกิจอื่น ๆ ช่องทางการหารายได้ของบริษัทก็จะเยอะขึ้นมาก อย่างธุรกิจโฆษณา และธุรกิจเกม
แต่เมื่อดูมูลค่าตลาดโดยรวมของธุรกิจเหล่านี้ ก็ถือเป็นโอกาสในการเติบโตของ Netflix เช่นกัน
นอกจากนี้ Netflix ก็ยังมีการอัปเดตว่าจะทำการปราบปรามการแชร์รหัสในปีหน้า โดยเลือกที่จะอนุญาตให้ผู้ที่ยืมบัญชีมาสร้างบัญชีของตนเองได้ ซึ่งบริษัทจะอนุญาตให้ผู้ที่แชร์บัญชีของตนสร้างบัญชีย่อย เพื่อจ่ายเงินให้เพื่อนหรือครอบครัวใช้บัญชีของตนได้ เหมือนกัน
ซึ่งก็น่าติดตามเหมือนกันว่า ผลตอบรับของสมาชิกแบบมีโฆษณา จะเป็นอย่างไร
รวมถึงความเคลื่อนไหวเกี่ยวกับธุรกิจเกม ที่ก่อนหน้านี้มีคนเล่นเพียง 1% จะดีขึ้นไหม
แต่สำหรับวันนี้ ตลาดมองว่า Netflix สอบผ่านในไตรมาสที่แล้ว และกำลังคาดหวังกับรายได้ใหม่ ๆ ของบริษัท จนมีแรงซื้อหุ้น Netflix เข้ามาในช่วงปิดตลาด จนหุ้นบวกมากถึง 14% คิดเป็นมูลค่าที่เพิ่มขึ้น มากถึง 5.9 แสนล้านบาท ภายในคืนเดียว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
Reference
-